Hildegard Rand-Maricq

Hildegard Rand-Maricq (aastani 1952 Hildegard Rand; 23. aprill 1925 Rakvere – 25. oktoober 2009In memoriam: Dr. Hildegard Rand Maricq, Eesti Elu, 29. jaanuar 2010) oli eesti arstiteadlane, psühhiaater ja dermatoloog.Eesti teaduse biograafiline leksikon, 3. köide

Elulugu
Hildegard Rand-Maricq oli elektriku tütar ja Valter Ranna õde.

Õppis Tallinna Tütarlastegümnaasiumis, lõpetas 1943 E. Lenderi Gümnaasiumi. Siirdus 1944 Saksamaale, sealt 1945 Belgiasse. Lõpetas 1953 Brüsseli Vaba Ülikooli arstina. 

Aastast 1954 USA-s. 1955–1956 oli ta intern Jersey City Meditsiinikeskuses, täiendas end 1956 New Yorgi Columbia Presbüterlaste Meditsiinikeskuses. Oli 1957–1962 New Jersey's Essex County Overbrooki haiglas ja Lyonsi Veteranide Administratsiooni Haiglas psühhiaatriaresident ja -arst, 1963–1965 samas kliiniline uurija, 1965–1967 Columbia Ülikooli järeldoktorant, 1967–1969 mikrotsirkoloogia labori juhataja ning 1970–1973 skisofreenia uurimissektori juhataja New Yorgi Lyonsi Veteranide Administratsiooni Haiglas, 1967–1971 ühtlasi New Brunswicki Rutgersi Meditsiinikoolis teadur ja 1971–1973 samas assistent. prof, 1973–1975 Lõuna-Carolina Meditsiinikoolis teadur, 1975–1981 associate professor, 1981–1997 professor, aastast 1997 emeriitprofessor.

Teadustöö
Uurimisvaldkond: skisofreenia, kapillaroskoopia ja perifeerne mikrotsirkulatsioon, pärilikkus- ja taudiõpetus, sklerodermia ja Raynaud' tõbi. Arendanud nende haiguste ravimeetodeid. Teinud koostööd Tartu Ülikooli teadlastega. Avaldanud üle 100 teaduspublikatsiooni. Teadlased on ka pojad keemik Michel Matti Maricq (3. juuli 1953, Brüssel) ja biofüüsik Andres Villu Maricq (22. oktoober 1956, New York). Nad valdavad eesti keelt ja on sidemetes Eesti teadlastega.

Teoseid
 A study of subpapillary plexus in the nailfold in mental defectives. // J. Nerv. Ment. Dis. 139 (1964) Sep
 A two-gene model for schizophrenia with possibility to detect carriers of the modifier gene. // Acta Psychiatr. Scand. 52 (1975 4
 In vivo observations of skin capillaries in workers exposed to vinyl chloride (kaasautor). // Brit. J. Industr. Med, 35 (1978) 1
 The microcirculation in scleroderma and allied diseases. // Advances in Microcirculation. E. Davis (ed.). Karger. Basel (1982)
 Prevalence of scleroderma spectrum disorders in the general population of Estonia (kaasautorid I.Valter, S. Saretok). // Scand. J. Rheumatol. 25 (1997) 4.

Viited

Kirjandus
 EE 14, 277
 Eesti teadlased väljaspool kodumaad: biograafiline teatmik = Estonian scholars and scientists abroad: biographical directory. Stockholm, 1984, 69.

Välislingid

TLÜAR väliseesti isikud

Kategooria:Eesti arstiteadlased
Kategooria:Eesti psühhiaatrid
Kategooria:Eesti dermatoloogid
Kategooria:Eestlased Saksamaal
Kategooria:Eestlased Belgias
Kategooria:Eestlased Ameerika Ühendriikides
Kategooria:Sündinud 1925
Kategooria:Surnud 2009